Die NG Gemeente Heilbron is ’n gemeente op die gelyknamige Vrystaatse dorp, waar benewens die moedergemeente ook sedert 1929 die NG Gemeente Heilbron-Suid bestaan. Heilbron is die 19de gemeente wat in die Vrystaatse Republiek gestig is.
Op onderwysgebied het ds. Minnaar dit so ver gebring dat ná die Tweede Vryheidsoorlog Heilbron die meeste buiteskole in die Vrystaat gehad het sodat elke kind binne bereik van ’n skool was. In die gemeente was 55 buite-Sondagskole met meer as 800 leerlinge. Deur sy onvermoeide ywer, bygestaan deur sy onvergeetlike eggenote, het ’n seunskoshuis tot stand gekom en is die vooruitsig van ’n meisieskoshuis geskep, wat enige jare ná sy dood opgerig is; uit dankbare herinnering is laasgenoemde na hulle genoem Helena-Minnaar-Hof.